Title: คำสั่งสำนักงานตรวจคนเข้าเมือง ที่ 12/2560 เรื่อง หลักเกณฑ์ วิธีการและเงื่อนไขการยื่นคำร้องขออยู่ต่อในราชอาณาจักรแทนผู้ป่วยหรือผู้พิการซึ่งเป็นคนต่างด้าว

คำสั่งสำนักงานตรวจคนเข้าเมือง

คำสั่งสำนักงานตรวจคนเข้าเมือง
ที่ ๑๒/๒๕๖๐
เรื่อง หลักเกณฑ์
วิธีการและเงื่อนไขการยื่นคำร้องขออยู่ต่อ
ในราชอาณาจักรแทนผู้ป่วยหรือผู้พิการซึ่งเป็นคนต่างด้าว[๑]

เนื่องจากได้มีกฎกระทรวงกำหนดแบบเอกสารตามกฎหมายว่าด้วยคนเข้าเมืองและวิธีการขอหลักฐานการแจ้งออกไปนอกราชอาณาจักรเพื่อกลับเข้ามาอีก
และการขอกลับเข้ามามีถิ่นที่อยู่ในราชอาณาจักรตามเดิม
พ.ศ. ๒๕๕๙ กำหนดแบบคำขออนุญาตเพื่ออยู่ในราชอาณาจักรเป็นการชั่วคราวต่อไป โดยในส่วนคำเตือนข้อ ๑
กำหนดให้ผู้ขอจะต้องยื่นคำขออนุญาตด้วยตนเอง เว้นแต่ผู้ป่วยหรือผู้พิการที่ไม่สามารถมายื่นด้วยตนเองได้

อาศัยอำนาจตามมาตรา
๑๔ แห่งพระราชบัญญัติตำรวจแห่งชาติ พ.ศ. ๒๕๔๗ และระเบียบ ก.ต.ช.
ว่าด้วยหลักเกณฑ์การปฏิบัติราชการของผู้บัญชาการในฐานะเป็นอธิบดีหรือแทนผู้บัญชาการตำรวจแห่งชาติ
พ.ศ. ๒๕๕๑ ลงวันที่ ๒๙ สิงหาคม พ.ศ. ๒๕๕๑ แก้ไขเพิ่มเติม (ฉบับที่ ๒)พ.ศ. ๒๕๕๕ ลงวันที่ ๑๖ มกราคม พ.ศ. ๒๕๕๕ ประกอบมาตรา
๓๕ วรรคสี่ แห่งพระราชบัญญัติคนเข้าเมือง พ.ศ. ๒๕๒๒
และกฎกระทรวงกำหนดแบบเอกสารตามกฎหมายว่าด้วยคนเข้าเมือง และวิธีการขอหลักฐานการแจ้งออกไปนอกราชอาณาจักรเพื่อกลับเข้ามาอีก
และการขอกลับเข้ามามีถิ่นที่อยู่ในราชอาณาจักรตามเดิม พ.ศ. ๒๕๕๙ ข้อ ๘
จึงกำหนดหลักเกณฑ์ วิธีการและเงื่อนไขการยื่นคำขออนุญาตเพื่ออยู่ในราชอาณาจักรเป็นการชั่วคราวแทนคนต่างด้าวซึ่งเป็นผู้ป่วยหรือผู้พิการไว้
ดังต่อไปนี้

๑.
 ผู้ป่วยหรือผู้พิการที่ได้รับการยกเว้นไม่ต้องยื่นคำร้องขออยู่ต่อด้วยตนเอง
ได้แก่
๑.๑
ผู้ป่วยที่รักษาตัวอยู่ในโรงพยาบาลหรือสถาบันทางการแพทย์ที่อยู่ในสังกัดของรัฐหรือพักฟื้นอยู่ในที่พักอาศัยซึ่งอาการป่วยเป็นอุปสรรคต่อการเดินทางและไม่สามารถมายื่นคำขอด้วยตนเองได้
โดยมีใบรับรองของแพทย์ประจำโรงพยาบาลหรือจากสถาบันทางการแพทย์ที่อยู่ในสังกัดของรัฐที่ทำการตรวจรักษา
๑.๒
ผู้พิการทางร่างกาย หรือทางสมอง
อันเป็นอุปสรรคต่อการเดินทางและไม่สามารถมายื่นคำขอด้วยตนเองได้
โดยมีใบรับรองของแพทย์ประจำโรงพยาบาลหรือจากสถาบันทางการแพทย์ที่อยู่ในสังกัดของรัฐที่ทำการตรวจรักษา

๒.
 ผู้ยื่นคำร้องขออยู่ต่อในราชอาณาจักรแทนผู้ป่วยหรือผู้พิการ
ตามข้อ ๑ ได้แก่
๒.๑
บิดา มารดา คู่สมรส บุตรที่บรรลุนิติภาวะ ซึ่งเป็นส่วนแห่งครัวเรือน หรือ
๒.๒
ผู้อนุบาล ผู้พิทักษ์ ผู้ใช้อำนาจปกครอง หรือ
๒.๓
ผู้รับมอบอำนาจ

๓.
 เอกสารประกอบการยื่น
๓.๑
แบบคำขอ ตม.๗ พร้อมรูปถ่ายขนาด ๔ x ๖ เซนติเมตร
๓.๒
สำเนาหนังสือเดินทางของคนต่างด้าว
๓.๓
หนังสือรับรองจากแพทย์ประจำโรงพยาบาลหรือจากสถาบันทางการแพทย์ที่อยู่ในสังกัดของรัฐที่ทำการตรวจรักษา
๓.๔
ภาพถ่ายแสดงสถานภาพการเจ็บป่วย
๓.๕
หลักฐานแสดงความสัมพันธ์ของผู้ยื่นกับคนต่างด้าวตามข้อ ๒.๑ หรือ ๒.๒ หรือหลักฐานการมอบอำนาจ
ตามข้อ ๒.๓

๔.
 เมื่อได้ดำเนินการตามขั้นตอนการยื่นคำขอแทนผู้ป่วยหรือผู้พิการครบถ้วนถูกต้องแล้ว ให้พนักงานเจ้าหน้าที่ดำเนินการตามหลักเกณฑ์และเงื่อนไขในการพิจารณากรณีคนต่างด้าวขออนุญาตอยู่ในราชอาณาจักรเป็นการชั่วคราว
ตามกฎหมาย ระเบียบ คำสั่ง หรือแนวทางปฏิบัติที่เกี่ยวข้องต่อไป

ทั้งนี้
ตั้งแต่วันที่ ๓๐ มกราคม พ.ศ. ๒๕๖๐ เป็นต้นไป

สั่ง ณ วันที่ ๒๗
มกราคม พ.ศ. ๒๕๖๐
พลตำรวจโท ณัฐธร  เพราะสุนทร
ผู้บัญชาการสำนักงานตรวจคนเข้าเมือง

ภวรรณตรี/จัดทำ
๓๑ มีนาคม ๒๕๖๐

ปุณิกา/ตรวจ
๓๑ มีนาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๙๒ ง/หน้า ๔๒/๓๐ มีนาคม ๒๕๖๐